KOMISSION KERTOMUS NEUVOSTOLLE JA EUROOPAN PARLAMENTILLE - Macaon erityishallintoalue: toinen vuosikertomus 2001

1. Johdanto

2. "Yksi maa, kaksi järjestelmää" -periaatteen soveltaminen

3. Hallintoelinten kehitys

4. Taloudellinen tilanne

5. Macaon erityishallintoalue kansainvälisenä kumppanina

6. Euroopan unionin ja Macaon väliset suhteet

7. Päätelmät

1. Johdanto

Euroopan unioni katsoo, että perustuslain ja "yksi maa, kaksi järjestelmää" -periaatteen tehokas ja täysimääräinen täytäntöönpano on erityisen tärkeää Macaon erityishallintoalueella, joka kuuluu Kiinan kansantasavallalle. Komissio on seurannut tämän vuoksi tarkoin Macaon erityishallintoalueen kehitystä vilpittömän kiinnostuneena. Tässä kertomuksessa on komission ensimmäisen vuosikertomuksen tapaan tarkoitus arvioida Macaon erityishallintoalueen kehitystä ja tarkastella EU:n ja Macaon välisiä suhteita.

2. "Yksi maa, kaksi järjestelmää" -periaatteen soveltaminen

On rohkaisevaa huomata, että kaksi vuotta sen jälkeen, kun Macao luovutettiin Kiinalle, sekä Kiinan keskushallinto että Macaon erityishallintoalueen hallitus pitävät "yksi maa, kaksi järjestelmää" -periaatetta edelleen erittäin tärkeänä. Kiinan pääministeri Zhu Rongji totesi kansankongressille 5. maaliskuuta osoittamassaan raportissa seuraavaa: "Kiina noudattaa edelleen 'yksi maa, kaksi järjestelmää' -periaatetta sekä Hongkongin ja Macaon erityishallintoalueiden perustuslakeja. Kiina antaa täyden tukensa Hongkongin ja Macaon hallitusten päämiehille ja hallituksille, kun nämä pyrkivät hallitsemaan alueita lainsäädäntönsä mukaisesti sekä takaamaan Hongkongin ja Macaon vaurauden ja vakauden pitkällä aikavälillä."

Macaon hallitus hallitsee edelleen erityishallintoaluetta perustuslain mukaan riippumattomasti sekä alueen sisällä että kansainvälisellä tasolla. Tärkeä ja mielenkiintoinen käytännön esimerkki tästä ovat uhkapelit. Uhkapelialan vapauttamisen yhteydessä Kiinan keskushallinto on useaan otteeseen todennut, etteivät yritykset, joiden pääoma on peräisin Manner-Kiinasta, saa missään tapauksessa hakea uhkapelilupia Macaossa.

- Perustuslain 23 pykälä [1]

[1] 23 artikla: Macaon erityishallintoalue säätää itse lait, joilla kielletään kaikenlainen Kiinan kansantasavallan keskushallinnon vastainen maanpetos, separatismi, kansankiihotus ja kumouksellinen toiminta tai valtiosalaisuuksien varastaminen ja joilla ulkomaisia poliittisia järjestöjä tai elimiä kielletään harjoittamasta poliittista toimintaa Macaossa ja Macaon poliittisia järjestöjä tai elimiä luomasta yhteyksiä ulkomaisiin poliittisiin järjestöihin tai elimiin.

Kiinan kansankongressin lainsäädäntökomitean varapuheenjohtaja Qiao Xiao Yang muistutti Macaon erityishallintoalueen viranomaisia Macaon perustuslain kahdeksanvuotisjuhlassa siitä, että niiden on annettava perustuslain 23 pykälän mukaisesti vallankumouksellisen toiminnan kieltävää lainsäädäntöä, mutta lisäsi, että lainsäädäntöprosessin aikataulusta päättävät kuitenkin Macaon erityishallintoalueen viranomaiset.

- Manner-Kiinan ja Macaon välinen ilmoitusjärjestelmä

Manner-Kiinan ja Macaon viranomaiset allekirjoittivat Beijingissä 6. kesäkuuta sopimuksen yleisestä turvallisuudesta vastaavien järjestöjen ja Macaon turvallisuusviraston välisestä vastavuoroisesta ilmoitusjärjestelmästä. Ilmoitusjärjestelmää käytetään rikosten ja tullirikosten yhteydessä. Järjestelmä otettiin käyttöön 1. syyskuuta.

3. Hallintoelinten kehitys

Macaon erityishallintoalueen toisena olemassaolon vuonna vakiinnutettiin useita vuonna 2000 perustettuja hallintoelimiä. Ensimmäiset lainsäädäntöelimen vaalit vahvistivat asteittaista kehitystä kohti demokratiaa. Hallitus viimeisteli hallintorakennettaan yhdistämällä joitakin poliisi- ja tulliosastoja. Hallitus käynnisti laadun ja tehokkuuden parantamiseksi korkeiden ja keskitason virkamiesten koulutusohjelman. Hallitus aikoo lisäksi kouluttaa lisää lakimiehiä, jotta lainsäädännön laadintaa voidaan parantaa ja tuomioistuimiin saadaan enemmän päteviä tuomareita.

- Lainsäädäntöelimen vaalit

Macaon luovutuksen jälkeiset ensimmäiset lainsäädäntöelimen vaalit järjestettiin 23. syyskuuta. Vaalit sujuivat asianmukaisesti, ja niiden äänestysprosentti oli kunnioitettavat 52,33 prosenttia. Suorissa yleisissä vaaleissa ja epäsuorissa vaalipiireihin perustuvissa vaaleissa valittujen lainsäätäjien määrää lisättiin perustuslain mukaisesti kahdeksasta kymmeneen.

Kymmenen lainsäätäjän valitsemiseksi järjestetyissä yleisissä suorissa vaaleissa vaaliluetteloita oli kaikkiaan 15, joista yksi oli Macaon portugalilaisesta yhteisöstä. Neljästä vaalipiiristä valittiin suoraan kymmenen lainsäätäjää, koska kilpailevia vaaliluetteloita ei ollut. Hallituksen päämies nimitti 10. lokakuuta perustuslain mukaisesti seitsemän muuta lainsäätäjää. Yleisissä suorissa vaaleissa valittavien lainsäätäjien lisäys kahdella vuonna 2001 on ensimmäinen vaihe demokratian vahvistamisessa. Lainsäätäjien lukumäärää lisätään jälleen kahdella lainsäädäntöelimen seuraavissa vaaleissa vuonna 2005.

- Joidenkin hallinto-osastojen uudelleenjärjestely

Yleisestä turvallisuudesta vastaavan poliisin ja oikeuspoliisin välisen koordinoinnin parantamiseksi hallitus liitti poliisijohdon turvallisuusministeriön alaisuuteen. Tämä lisää poliisin tehokkuutta ja siten myös Macaon turvallisuutta.

Lokakuun 2001 loppuun saakka tullilaitoksen tehtävistä vastasivat useat hallituksen osastot, kuten meripoliisi ja meritullilaitos, Macaon talousosasto, Macaon postilaitos sekä tilasto- ja laskentavirastot. Lainsäädäntöelin antoi 15. toukokuuta lakiesityksen sellaisen yhtenäisen tullilaitoksen perustamisesta, jossa yksi tullipäällikön johtama hallinto-osasto vastaa kaikista tullitehtävistä. Uusi osasto aloitti toimintansa 1. marraskuuta viime vuonna.

Macaon erityishallintoalueen hallitus järjesti koulutusta korkeille ja keskitason hallintovirkamiehille parantaakseen virkamiesten sekä suurelle yleisölle tarjottujen palvelujen tehokkuutta ja laatua. Hallituksen erityisenä huolenaiheena on se, että lainsäädäntöuudistusten täytäntöönpanossa vuonna 2002 tarvittavia kokeneita lakimiehiä on liian vähän. Tähän liittyen lainsäädäntöyhteistyöhanketta koskevan rahoitussopimuksen allekirjoittaminen EU:n ja Macaon välillä on erityisen myönteinen askel.

- Kahden väliaikaisen kunnallishallinnon lakkauttaminen

Lainsäädäntöelin antoi joulukuussa hallituksen ehdotuksesta lain, jolla perustetaan siviiliasiain yleisvirasto 1. tammikuuta 2002. Virasto ottaa hoitaakseen tehtävät, joita kaksi nyt lakkautettua väliaikaista kunnallishallintoa hoitivat aikaisemmin.

4. Taloudellinen tilanne

Macaon talouden elvyttyä hieman vuonna 2000 talouskasvu hidastui vuonna 2001 yleisen taantuman vallitessa. BKT:n reaalikasvu hidastui edellisvuoden 4,6 prosentista arviolta 2,1 prosenttiin vuonna 2001. Hidastuminen johtui pääasiassa siitä, että suurimpien merentakaisten vientimarkkinoiden kysyntä heikkeni. Kannattavan matkailualan ansiosta talous kuitenkin kasvoi hieman vuonna 2001. Työttömiä oli edelleen huolestuttavan paljon (ks. jäljempänä).

Uhkapelialan vapauttamista pidettiin vuoden 2001 merkittävimpänä tapahtumana Macaossa. Sociedade de Turismo e Diversões de Macaulle (STDM) vuonna 1962 myönnetty kasinomonopoli päättyi 31. joulukuuta 2001, mutta sitä jatkettiin kolmella kuukaudella, kunnes uusien uhkapelilupien myöntämisestä päätetään. Macaon lainsäädäntöelin hyväksyi syyskuussa uuden uhkapelijärjestelmän, jolla kumottiin monopolijärjestelmä ja otettiin käyttöön kolme uutta yleisessä hakumenettelyssä myönnettävää uhkapelilupaa. Paikalliset, hongkongilaiset ja monikansalliset yhtiöt jättivät yhteensä 22 uhkapelihakemusta, mikä on osoitus Macaon uhkapelialan houkuttelevuudesta. Uutta järjestelmää pidetään yleisesti ottaen hyvänä. Järjestelmään on sisällytetty kilpailun rajoittamisen vastainen mekanismi. STDM:n täytyi hakea uutta uhkapelilupaa uuden järjestelmän mukaisesti.

Macaon erityishallintoalueen hallitus on hyvin riippuvainen verotuloista, jotka ovat peräisin uhkapelien verotuksesta. Vuoden 2001 yhtenätoista ensimmäisenä kuukautena uhkapeleistä perittiin välitöntä veroa 5,96 miljardia patacasia [2] (828 miljoonaa euroa), mikä oli noin 60 prosenttia kaikista verotuloista. Hallitus toivoo, että uhkapelialan vapauttamisella parannetaan yleistä kilpailukykyä, lisätään ulkomaisten sijoitusten määrää ja näin ollen kasvatetaan valtiontuloja sekä vauhditetaan talouskasvua.

[2] Keskimääräinen valuuttakurssi vuonna 2001: 1 euro = 7,1962 patacasia.

Matkailun kehitys oli myönteistä vuonna 2001, jolloin Macaossa vieraili ennätykselliset yli 10 miljoonaa matkailijaa. Matkailijoiden määrä lisääntyi yli 12 prosenttia vuodesta 2000. Yli 90 prosenttia matkailijoista oli Suur-Kiinan alueelta ja niistä noin puolet Hongkongista, yli neljännes Manner-Kiinasta ja loput Taiwanista. Viime vuoden kasvu oli pääasiassa mannerkiinalaisten matkailijoiden ja vähemmässä määrin taiwanilaisten matkailijoiden ansiota.

Työttömyys pysyi loka-joulukuussa 2001 korkeana 6,4 prosentissa, mutta oli kuitenkin hieman alhaisempi kuin vuonna 2000 (6,8 prosenttia). Työttömyys oli erityisen vakava ongelma tuotanto- ja rakennusaloilla. Muualla asuvien työntekijöiden määrä laski hieman ja oli 25 925, kun se vuonna 2000 oli 27 221.

Huolenaiheena oli myös suunnitteilla oleva tekstiilikiintiöiden asteittainen käytöstä poistaminen vuoteen 2005 mennessä. Tekstiili- ja vaatetusteollisuuden osuus Macaon viennistä on yli 80 prosenttia, ja niiden osuus työvoimasta on yli 22 prosenttia. Tekstiili- ja vaatetusteollisuus on yrittänyt vaikuttaa päättäjiin tilanteen korjaamiseksi tarkoin määritetyllä politiikalla, muttei ole siinä vielä onnistunut.

Hallituksen päämies esitti kolmannessa poliittisessa linjapuheessaan marraskuussa 2001 useita tukitoimenpiteitä, joilla autetaan köyhiä ja liike-elämää selviytymään talouden taantumasta. Toimenpiteisiin kuuluu huomattavia veronalennuksia, taloudellista tukea ja varoja infrastruktuurin kehittämiseen, minkä avulla luodaan 6 000 työpaikkaa. Talousarviosta osoitettiin lisäksi 400 miljoonaa patacasia 4 000 työttömän uudelleenkoulutukseen ja ammattitaidon ajantasaistamiseen.

Tavaroiden vienti vuonna 2001 laski 9,4 prosenttia 18 473 miljoonaan patacasiin maailmanlaajuisen kysynnän heikettyä. Toisaalta tuonti kasvoi 5,9 prosenttia 19 170 miljoonaan patacasiin. Kauppataseen alijäämä oli 697 miljoonaa patacasia.

EU:n ja Macaon kahdenvälinen kauppa väheni vuonna 2001 hieman: 3,7 prosenttia 996 miljoonaan euroon. EU oli Macaon toiseksi suurin vientimarkkina-alue 26,6 prosentin osuudella kokonaisviennistä. EU oli myös kolmanneksi suurin tuoja Macaossa 12,6 prosentin osuudella kokonaistuonnista.

5. Macaon erityishallintoalue kansainvälisenä kumppanina

Macaon erityishallintoalue harjoittaa perustuslain mukaisesti omaa kauppapolitiikkaa, jossa sillä on erillisenä tullialueena yksinomainen toimivalta. Macao on riippumaton WTO:n jäsen, ja se kuuluu useisiin muihin kansainvälisiin järjestöihin.

WTO:n joka neljäs vuosi järjestämä Macaon kauppapolitiikan tarkastelu tehtiin Genevessä maaliskuussa 2001. Sen yhteydessä käytiin laajoja keskusteluja Macaon kauppa- ja talouspolitiikasta Macaon erityishallintoalueen hallituksen ja WTO:n sihteeristön toimittamien kertomusten perusteella. Talous- ja raha-asiain ministeri Francis P. Y. Tam johti Macaon valtuuskuntaa. Euroopan yhteisö osallistui keskusteluun aktiivisesti. Kokouksen lopputulos oli myönteinen, ja sen yhteydessä tunnustettiin Macaon vapaakauppa ja avointen markkinoiden politiikka.

Macao osallistui Dohassa marraskuussa pidettyyn historialliseen ministerikonferenssiin ja oli tyytyväinen sen lopputulokseen.

Dohan ministerikonferenssi hyväksyi Kiinan kansantasavallan liittymisen WTO:hon. Kiinan liittyminen WTO:hon oli monenvälisen kauppajärjestelmän historiallinen virstanpylväs. Macaon erityishallintoalue ja EU ilmaisivat tyytyväisyytensä siihen, että Kiinan liittymisneuvottelut saatiin päätökseen.

Macao on myös Maailman tullijärjestön jäsen.

- Rahanpesun vastainen toimintaryhmä

Macao oli ollut rahanpesun vastaisen toimintaryhmän (Financial Action Task Force) Aasian-Tyynenmeren ryhmän tarkkailijajäsenenä vuodesta 1999, ja siitä tuli täysjäsen vuonna 2001. G7-maat perustivat toimintaryhmän vuonna 1989. Nykyään toimintaryhmässä on 29 jäsentä ja kaksi tarkkailijaa. Toimintaryhmän päätehtävänä on edistää rahanpesun vastaisia toimintatapoja. Macao on pyrkinyt torjumaan rahanpesua parantamalla rahoitusalalla toimivien elinten ja virastojen välistä koordinointia. Macaon erityishallintoalueen hallitus ilmoitti elokuussa 2001, että vuoden lopulla perustetaan rahanpesun vastainen toimintaryhmä.

Macao teki vuonna 2001 kaksi uutta lentoliikennesopimusta eri valtioiden kanssa. Näin ollen sopimuksia on tehty yhteensä 33. Macao parafoi lisäksi kolme muuta sopimusta. Sopimuksilla on tarkoitus lisätä lentoliikennettä ja Macaon kansainvälisen lentokentän käyttöä. Macaon erityishallintoalueen hallitus kertoi vuoden lopulla, että sekä rahdin että matkustajien määrä kasvoi vuoden aikana Macaon kansainvälisellä lentokentällä huomattavasti.

6. Euroopan unionin ja Macaon väliset suhteet

- Vierailut

EU:n ja Macaon väliset suhteet olivat tiiviit vuonna 2001, ja niitä korosti erityisesti hallituksen päämiehen Ho Hau Wahin vierailu Euroopan komissiossa sekä se, että Euroopan unioni myönsi Macaon passinhaltijoille viisumivapaan pääsyn EU:n alueelle (Yhdistynyttä kuningaskuntaa ja Irlantia lukuun ottamatta).

Macaon erityishallintoalueen hallituksen päämies Ho Hau Wah oli virallisella vierailulla Euroopan unionissa 19.-20. kesäkuuta 2001. Hän johti korkean tason valtuuskuntaa, johon kuuluivat lainsäädäntöelimen puhemies Susana Chou ja hallinto- ja oikeusministeri Florinda Chan. Hallituksen päämies tapasi komission puheenjohtajan Romano Prodin sekä komission jäsenet Christopher Pattenin ja António Vitorinon. Tapaamisessa keskusteltiin Macaon luovuttamisesta sekä poliittisesta ja taloudellisesta tilanteesta sekä vaihdettiin näkemyksiä siitä, miten EU:n ja Macaon välisiä suhteita ja yhteistyötä voitaisiin edistää edelleen. Komission puheenjohtaja Romano Prodi onnitteli hallituksen päämiestä Macaon erityishallintoalueen onnistuneesta alkutaipaleesta. Macaon valtuuskunta vieraili myös Euroopan parlamentissa ja tapasi siellä varapuhemies Joan Colom i Navalin.

Euroopan keskuspankin johtokunnan jäsen Domingo Solans vieraili Macaossa joulukuussa 2001 ja tapasi hallituksen päämiehen.

- Viisumivapaus matkustettaessa Euroopan unioniin

Euroopan unionin ministerineuvosto antoi 15. maaliskuuta 2001 asetuksen, joka sisältää luettelon niistä kolmansista maista, joiden kansalaisilla on oltava viisumi EU:n ulkorajoja ylittäessään, ja niistä kolmansista maista, joiden kansalaisia tämä vaatimus ei koske. Asetuksessa vahvistetaan Kiinan erityishallintoalueiden Macaon ja Hongkongin passinhaltijoille viisumivapaa pääsy EU:n alueelle Yhdistyneen kuningaskunnan ja Irlannin alueita [3] lukuun ottamatta. Asetus tuli voimaan 10. huhtikuuta, ja sitä on sovellettu siitä asti vaikeuksitta. Komissio on tyytyväinen siihen, että neuvosto hyväksyi komission ehdotuksen ja antoi asetuksen hyvin lyhyessä ajassa.

[3] On syytä huomauttaa, että sittemmin (toukokuussa 2002) myös Yhdistynyt kuningaskunta ja Irlanti poistivat viisumivaatimuksen Macaon erityishallintoalueen passilla matkustavilta tekemällä asiaa koskevat yksipuoliset päätökset kansallisen maahanmuuttolainsäädäntönsä nojalla.

EU:n jäsenvaltioiden lisäksi neljätoista muuta valtiota myönsi Macaon erityishallintoalueen passinhaltijoille viisumivapauden vuonna 2001.

- Takaisinottosopimus

Macaon erityishallintoalueen hallituksen ja komission valtuuskunnat neuvottelivat lokakuussa takaisinottosopimuksesta. Neuvotteluissa edistyttiin huomattavasti, ja niitä on tarkoitus jatkaa vuonna 2002 sopimuksen viimeistelemiseksi.

- Sekakomitea

Kahdeksas EU:n ja Macaon välisen yhteistyösopimuksen mukaisen sekakomitean kokous pidettiin 22. lokakuuta 2001 Macaossa. Kokous tarjosi molemmille osapuolille mahdollisuuden tarkastella viime vuosien kehitystä ja komission Macaosta laatimaa ensimmäistä vuosikertomusta. Kokouksessa keskusteltiin yhteistyöaloitteista ja nykyisten hankkeiden toteutuksesta. Vuoden 2002 ensimmäisellä puoliskolla on tarkoitus käynnistää uusi lainsäädäntöalan yhteistyöhanke.

- Asia-Enterprise

Metallialan yritysten kokous järjestettiin Macaossa syyskuussa 2001 Euroopan komission Asia-Invest-ohjelman tuella. Kokoukseen osallistui yli 100 yritystä EU:sta ja Kiinasta.

- Teollis- ja tekijänoikeudet

Komissio tarkkaili edelleen, miten tekijänoikeuksien suoja on kehittynyt Macaossa. WTO:n TRIPs-neuvoston kokouksessa Genevessä tutkittiin Macaon teollis- ja tekijänoikeuslainsäädäntöä ja todettiin, että Macaon lainsäädäntö on yleisesti ottaen WTO:n vaatimusten mukainen. Yhdennetyn tullilaitoksen perustaminen on osoitus myönteisestä kehityksestä, jonka ansiosta teollis- ja tekijänoikeuksien noudattamisen valvonta Macaossa todennäköisesti paranee entisestään. Macaossa pidettiin joulukuussa 2001 tekijänoikeuksia käsitellyt seminaari, johon osallistui teollis- ja tekijänoikeusvirastoja sekä Manner-Kiinan, Macaon ja Hongkongin erityishallintoalueiden täytäntöönpanoelimiä. EU on tyytyväinen tällaiseen yhteistyöhön, jolla edistetään teollis- ja tekijänoikeuksien noudattamista.

Macao poistettiin hiljattain erityiseltä Yhdysvaltain tarkkailulistalta (Special 301 Watch List), jossa on lueteltu ne maat ja taloudet, joissa teollis- ja tekijänoikeuksiin liittyy vakavia ongelmia; tämä osoittaa, että Macao on edistynyt merkittävällä tavalla teollis- ja tekijänoikeuslainsäädännön alalla. Tästä huolimatta laiton kopiointi ja tavaramerkkiväärennökset Macaossa ja sitä ympäröivällä alueella ovat edelleen yksi EU:n teollisuuden suurimmista huolenaiheista. Macaon erityishallintoalueen pitäisi jatkaa ponnisteluja teollis- ja tekijänoikeuksien noudattamiseksi.

7. Päätelmät

Macaon erityishallintoalue on edistynyt edelleen hyvin sen perustamisen jälkeen muodostettujen hallintoelinten vakauttamisessa. Syyskuussa järjestetyt vapaat lainsäädäntöelimen vaalit osoittivat Macaon kansalaisten sitoutuneen poliittisten perusoikeuksiensa käyttämiseen. Suorilla yleisillä vaaleilla valittujen lainsäätäjien määrän lisäys on merkkinä demokratian vahvistumisesta. Portugalilaisen yhteisön osallistuminen lainsäädäntöelimen suoriin vaaleihin on osoitus sen luottamuksesta Macaon erityishallintoaluetta kohtaan.

Kaksi vuotta luovutuksen jälkeen Macaon erityishallintoalueen tulevaisuuden näkymät ovat kohtuullisen hyvät talouden taantumasta huolimatta. Komissio pyrkii toimimaan ja tekemään yhteistyötä Macaon viranomaisten kanssa erityishallintoalueen vakaan kehityksen varmistamiseksi "yksi maa, kaksi järjestelmää" -periaatteen mukaisesti.